(Návrh)

Štatút Pandemickej komisie vlády Slovenskej republiky

Článok 1

(1)	Štatút upravuje poslanie, úlohy a zásady činnosti Pandemickej komisie vlády Slovenskej republiky  (ďalej len „komisia“) a jej organizačnú štruktúru.

Článok 2

(1)	Komisia je multirezortný, koordinačný, konzultačný a odborný orgán vlády Slovenskej republiky (ďalej len „vláda“) zriadený za účelom navrhovania, prijímania a kontroly opatrení s cieľom znížiť zdravotnú a ekonomickú záťaž obyvateľstva a za účelom zachovania chodu hospodárstva a verejného života v prípade pandémie chrípky. 
(2)	Komisia koordinuje činnosť všetkých zainteresovaných ministerstiev a ostatných subjektov, ktoré majú v komisii svojho zástupcu.
(3)	Komisia pôsobí v súlade s ústavným postavením vlády. Vo svojej činnosti sa riadi zákonmi a ostatnými všeobecne záväznými právnymi predpismi, uzneseniami vlády a jej programovým vyhlásením.
(4)	Komisia vychádza vo svojej činnosti z odporúčaní Svetovej zdravotníckej organizácie, Európskej komisie a zo špecifických podmienok v Slovenskej republike. 
(5)	Činnosťou komisie nie je dotknutá pôsobnosť a zodpovednosť ministerstiev ani ostatných ústredných orgánov štátnej správy ustanovená zákonmi.
(6)	Pandémia chrípky je stav, keď sa prudko celosvetovo rozšíria ochorenia na chrípku spôsobené  novým ľudským subtypom vírusu chrípky. 
(7)	Pandémii predchádza medzipandemické obdobie, v ktorom sú každoročné epidémie chrípky spôsobené známym subtypom vírusu chrípky. 
(8)	Najvyšší stupeň pohotovosti pred očakávanou pandémiou začína potvrdením interhumánneho prenosu nového subtypu vírusu chrípky. 

Článok 3

Komisia
a)	schvaľuje Podrobný plán opatrení pre prípad pandémie chrípky v Slovenskej republike,
b)	odporúča príslušným rezortom opatrenia na zabezpečenie plnenia a aktualizácie úloh Plánu opatrení pre prípad pandémie chrípky v Slovenskej republike (ďalej len „pandemický plán“), najmä opatrenia na 
1.	posilnenie monitorovania chrípky,
2.	zamedzenie vzniku a šírenia ochorení spôsobených vírusom ľudskej chrípky a vírusom vtáčej chrípky,
3.	dovoz, registráciu a distribúciu očkovacej látky, 
4.	liečbu ochorení a komplikácií chrípky, vrátane zabezpečenia zásobovania liekmi a plánu reprofilizácie lôžok,
5.	výchovu obyvateľstva k prevencii ochorenia a k informovanosti obyvateľstva o vývoji epidemiologickej situácie a o prijatých opatreniach,
6.	zabezpečenie chodu verejného života a hospodárstva,
c)	zabezpečuje rýchlu vzájomnú komunikáciu členov komisie, 
d)	iniciuje predloženie návrhov všeobecne záväzných právnych predpisov s cieľom na zabezpečenie pandemického plánu, 
e)	koordinuje a usmerňuje prácu Pandemickej komisie pre vtáčiu chrípku zriadenej Ministerstvom pôdohospodárstva Slovenskej republiky,
f)	informuje vládu o výsledkoch svojich rokovaní. 

Článok 4

(1)	Komisiu tvoria predseda komisie a jej členovia.
(2)	Predsedom komisie je minister zdravotníctva Slovenskej republiky. 
(3)	Členmi komisie sú 
a)	minister vnútra
b)	minister obrany
c)	minister dopravy, pôšt a telekomunikácií
d)	minister pôdohospodárstva
e)	minister financií
f)	minister školstva
g)	predseda správy štátnych hmotných rezerv Slovenskej republiky
h)	predseda bratislavského samosprávneho kraja
i)	predseda banskobystrického samosprávneho kraja
j)	predseda trnavského samosprávneho kraja
k)	predseda nitrianskeho samosprávneho kraja
l)	predseda trenčianskeho samosprávneho kraja
m)	predseda košického samosprávneho kraja
n)	predseda prešovského samosprávneho kraja
o)	predseda žilinského samosprávneho kraja
p)	riaditeľ Všeobecnej zdravotnej poisťovne, a.s.
q)	generálny riaditeľ Spoločnej zdravotnej poisťovne, a.s.
r)	hlavný epidemiológ Slovenskej republiky,
s)	riaditeľ Úradu civilnej ochrany Ministerstva vnútra Slovenskej republiky
t)	ústredný riaditeľ Štátnej veterinárnej a potravinovej správy Slovenskej republiky
u)	zástupca pre styk s médiami 
v)	ďalší odborní pracovníci prizývaní predsedom komisie ad hoc. 
(4)	Členov komisie, ktorí sú ministrami, môže na rokovaní komisie zastúpiť len štátny tajomník, ktorý však nemá právo hlasovať pri rozhodovaní o zásadných otázkach.
(5)	Na rokovaní komisie sa môžu  zúčastniť aj  predseda vlády a ostatní členovia vlády.
(6)	Činnosť komisie riadi a za jej činnosť vláde zodpovedá predseda komisie. Predsedu komisie počas jeho neprítomnosti zastupuje ním poverený člen komisie.
(7)	Komisia môže podľa potreby zriadiť špecifické pandemické komisie podľa konkrétneho rizika alebo ohrozenia, najmä v prípade vojny, použitia biologických alebo bakteriologických zbraní. 

Článok 5

	Členovia komisie majú tieto práva a povinnosti:
a)	zúčastňovať sa na rokovaní komisie,
b)	predkladať na rokovanie komisie materiály,  
c)	posudzovať materiály predložené na rokovanie komisie a vyjadrovať sa k nim,
d)	plniť úlohy prijaté komisiou, 
e)	kontrolovať plnenie úloh prijatých komisiou,
f)	informovať komisiu o priebehu plnenia úloh prijatých komisiou,
g)	bezodkladne informovať komisiu o chrípkovej situácii vo svojich rezortoch. 

Článok 6

Komisia môže využívať pri plnení svojich úloh odborné poznatky a skúsenosti ministerstiev, ostatných ústredných orgánov štátnej správy a orgánov verejnej správy, Legislatívnej rady vlády Slovenskej republiky, ako aj stanoviská odborných a vedeckých inštitúcií a ďalších inštitúcií, ktoré s ňou na požiadanie účinne spolupracujú.

Článok 7

(1)	Rokovania komisie zvoláva a riadi jej predseda. V prípade ak tak nemôže učiniť, ním poverený člen komisie.
(2)	Komisia zasadá podľa potreby, najmenej však dvakrát ročne. Rokovania komisie sú neverejné.
(3)	Program rokovania komisie sa zostavuje podľa návrhov členov komisie a odporúčaní Svetovej zdravotníckej organizácie a Európskej komisie. 
(4)	Komisia je uznášaniaschopná, ak je prítomná nadpolovičná väčšina jej členov.
(5)	Na prijatie platného uznesenia, stanoviska alebo odporúčania komisie je potrebný súhlas nadpolovičnej väčšiny prítomných členov komisie. V prípade rovnosti hlasov je rozhodujúci hlas predsedu komisie.

Článok 8

V prípade odborných pracovníkov ad hoc prizývaných predsedom komisie na rokovanie komisie je ich účasť na rokovaní považovaná za iný úkon vo všeobecnom záujme.)

Článok 9

Činnosť komisie organizačne a administratívno-technicky zabezpečuje Ministerstvo zdravotníctva Slovenskej republiky.

Článok 10

Tento štatút nadobúda účinnosť dňom jeho schválenia vládou Slovenskej republiky.